L-Ewwel Pitazz – Paragrafi 501-510 Kemm Inti sabiħ, Ġesu' Għarus tiegħi! Fjura Ħajja li tiġbor fik in-nida li tagħti l-ħajja lil ruħ bil-għatx! Ruħi tegħreq fik. Inti biss l-oġġett tax-xewqat u tal-isforzi tiegħi. Għaqqadni mill-qrib kemm jista' jkun miegħek, mal-Missier u mal-Ispirtu s-Santu. Ħallini ngħix u mmut fik. L-imħabba biss għandha tifsira; hija tgħolli l-iċken azzjonijiet tagħna sal-infinita'. Ġesu' tiegħi, verament ma nafx kif kont ngħix mingħajrek – l-Ispirtu tiegħi ssaldjat ma' Tiegħek. Ħadd ma jista' jifimha din; l-ewwel, wieħed irid jgħix fik sabiex jagħrfek fl-oħrajn. Krakovja, 25 ta' Ottubru 1935. Riżoluzzjonijiet tal-Irtir Li ma nagħmel xejn mingħajr il-permess tal-konfessur tiegħi u l-kunsens tas-superjuri tiegħi f'kollox, l-aktar dwar dawn l-ispirazzjonijiet u talbiet tal-Mulej. Il-ħin ħieles tiegħi kollu jiena ser ngħaddih flimkien mal-Mistieden Divin li jinsab ġewwa ruħi; ser inħares is-skiet interjuri u estern tiegħi sabiex Ġesu' jkun jista' jistrieħ ġewwa qalbi. Il-mistrieħ l-iktar ħelu tiegħi jkun jinsab filli nservi u naqdi s-sorijiet, ninsa lili nnifsi u naħseb kif nista' nogħġob lis-sorijiet. Ma noffrix spjegazzjonijiet biex niskuża lili nnifsi, lanqas nipprova niddefendi lili nnifsi meta jikkritikawni; inħalli lil kulħadd jiġġudikani kif irid. Jiena għandi biss Ħabib wieħed li fih jiena nafda kollox, u dak hu Ġesu' – l-Ewkaristija, u r-rappreżentant Tiegħu – il-konfessur tiegħi. F'nofs it-tbatijiet kollha, kemm tal-ġisem u kemm spirtwali, kif ukoll fid-dlam u fid-deżolazzjoni, nibqa' siekta, bħal ħamiema, u ma nilmentax. Jien niżvotja lili nnifsi l-ħin kollu f'riġlejh sabiex nikseb il-ħniena għall-ewrieħ imsejknin. Ix-xejn tiegħi kollu jinsab mgħarraq fil-baħar tal-ħniena Tiegħek. Bil-fiduċja ta' tifla jiena nintelaq f'dirgħajk, O Missier il-Ħniena, sabiex inpatti għan-nuqqas ta' fidi ta' tant erwieħ li jibżgħu jafdaw fik. Kemm verament huma ftit l-erwieħ li tassew jafuk! Kemm nixtieq bil-ħerqa li l-erwieħ isiru jafu bil-Festa tal-Ħniena! Il-ħniena hi l-kuruna tal-ħidmiet Tiegħek; Int tipprovdi għal kulħadd bl-imħabba ta' omm l-iżjed ħanina. + Ġ.M.Ġ Krakovja, 27 ta' Ottubru1935. "Tagħmel xejn mingħajr il-kunsens tas-superjuri. Wieħed irid jaħseb sewwa fuq din il-ħaġa u jitlob ħafna. Wieħed irid joqgħod attent ħafna dwar dawn l-affarijiet għax, fis-sitwazzjoni tiegħek fil-preżent, Sor, ir-rieda ta' Alla hi ċerta u ċara, għax inti fil-fatt marbuta ma' din il-Kongregazzjoni permezz tal-voti, u terġa' u tgħid dawn huma voti perpetwi; mela m'għandu jkun hemm l-ebda dubju. L-esperjenza interjuri li inti għaddejja minnha, Sor, hija biss ftit lemħiet ta' dawl fuq proġett. Alla jista' jagħmel xi tibdil, imma affarijiet bħal dawn huma rari ħafna. Tgħaġġilx, Sor, sakemm tkun irċevejt għarfien iktar preċiż. Il-ħidmiet ta' Alla jimxu bil-mod, imma jekk ikunu ġejjin minnu, żgur li inti tagħrafhom b'mod ċar. Jekk ma jkunux, jgħibu; u inti, jekk inti tobdi, ma toħroġx mit-triq it-tajba. Tkellem mal-konfessur tiegħek fuq kollox fil-miftuħ u obdih b'għajnejk magħluqa." " Fil-preżent, Sor, m'għandek tagħmel xejn iżjed ħlief li taċċetta t-tbatija sakemm jasal iż-żmien meta kollox jiċċara, jiġifieri, kollox jiġi deċiż. Int għandek dispożizzjoni tajba f'dawn l-affarijiet, u għalhekk kompli f'din is-sempliċita' u spirtu ta' ubbidjenza; dan huwa sinjal tajjeb. Jekk inti tkompli għaddejja b'din l-attitudni, Alla ma jħallikx taqa' fl-iżball. Xorta waħda sakemm huwa possibli, żomm ruħek 'il bogħod minn dawn l-affarijiet, imma jekk minkejja kollox xorta tibqa' tiltaqa' magħhom, irċevihom bil-kalma u tibża' minn xejn. Inti tinsab fl-idejn tajbin ta' Alla li Hu fuq kull tjubija. F'dak kollu li inti għidtli, jiena ma nara l-ebda illużjoni jew xejn li jmur kontra l-fidi. Dawn huma affarijiet li huma tajbin fihom infushom, u tkun ħaġa tassew tajba li kieku kellu jkun hemm grupp ta' erwieħ jitolbu lil Alla għad-dinja, għax ilkoll kemm aħna għandna bżonn it-talb. Int għandek direttur tajjeb; ibqa' miegħu u kun fil-paċi. Kun fidila lejn ir-rieda ta' Alla u wettaqha. Għal dak li għandu x'jaqsam mad-doveri tiegħek, dejjem agħmel dak li jgħidulek tagħmel u kif jgħidulek tagħmel, ikun kemm ikun umiljanti jew tqil. Dejjem agħżel l-aħħar post, u mbagħad huma stess jgħidulek, 'Itla', 'l fuq iktar'. Fl-ispirtu u fl-imġieba tiegħek, ikkunsidra lilek innifsek l-iċken waħda fid-dar kollha u fil-Kongregazzjoni kollha. F'kollox u dejjem, kun fidila bl-aħjar mod lejn Alla." Jien nixtieq, O Ġesu' tiegħi, li nbati u naqbad fil-fjamma ta' mħabbtek fiċ-ċirkostanzi kollha ta' ħajti. Jiena Tiegħek, kollni kemm jiena Tiegħek, u nixtieq ngħib fik, O Ġesu', nixtieq nintilef, fis-sbuħija divina Tiegħek. Inti tiġri warajja b'imħabbtek, O Mulej; Inti tinfidli ruħi bħal raġġ tax-xemx u tbiddel id-dlam tagħha fid-dawl Tiegħek. Jiena nħoss b'qawwa kbira li jiena qiegħda ngħix ġewwa fik bħal xrara żgħira li jiblagħha n-nar li ħadd ma jista' jifhmu li bih Inti taqbad, O Trinita' li ħadd ma jasal biex jifhimha! M'hemm l-ebda ferħ ikbar minn dak li tħobb lil Alla. Diġa' hawnhekk fl-art aħna nistgħu nduqu l-hena ta' dawk li jinsabu fil-ġenna permezz ta' għaqda intima' ma' Alla, għaqda li hi straordinarja u li ħafna drabi ma jirnexxilniex nifhmuha. Wieħed jista' jakkwista din l-istess grazzja sempliċiment permezz tal-fedelta' tar-ruħ. Meta jibdew jaħkmuni l-istmerrija u l-monotonija f'dak li għandu x'jaqsam mad-doveri tiegħi, jiena nfakkar lili nnifsi li ninsab fid-dar tal-Mulej, fejn xejn m'hu bla tifsira u fejn il-Glorja tal-Knisja u l-progress ta' ħafna erwieħ jiddependu minn din l-azzjoni żgħira tiegħi, imwettqa b'mod divinizzat. Mela m'hemm xejn bla tifsira f'kongregazzjoni reliġjuża. Fil-kuntrarju li jiena ngħaddi minnu, infakkar lili nnifsi li għadu ma ntemmx iż-żmien tat-taqbida. Narma lili nnifsi bil-paċenzja, u b'dan il-mod negħleb lil dak li jkun qiegħed jattakkani. Bl-ebda mod ma nfittex il-perfezzjoni biex nissodisfa l-kurżita', imma ngħarbel fl-ispirtu ta' Ġesu' u nżomm għajnejja fuq l-għemejjel Tiegħu bħalma huma miġburin fil-qosor fl-Evanġelju. Saħansitra kieku kelli ngħix elf sena, qatt ma nispiċċa nieħu minn dak li hemm miġbur hemm ġew.
Djarju ta' Swor Fawstina – L-1 Pitazz (par.501-510)